ธปท.ปัดข้อเรียกร้องเอกชนตรึงดอกเบี้ย
ธปท.ปัดตรึงดอกเบี้ย 1.25% ถึงปลายปี ตามข้อเรียกร้องภาคธุรกิจเอกชน ยืนยันเศรษฐกิจไทยขยายตัวได้ดีความจำเป็นใช้ดอกเบี้ยต่ำมีน้อยลง
15 มิ.ย. 2553

ธปท.ปัดตรึงดอกเบี้ย 1.25% ถึงปลายปี ตามข้อเรียกร้องภาคธุรกิจเอกชน ยืนยันเศรษฐกิจไทยขยายตัวได้ดีความจำเป็นใช้ดอกเบี้ยต่ำมีน้อยลง
นายพงษ์ศักดิ์ อัสสกุล รองประธานกรรมการหอการค้าไทย เปิดเผยหลังการนำตัวแทนภาคธุรกิจเอกชนจากองค์กรต่างๆเข้าหารือกับ นางธาริษา วัฒนเกส ผู้ว่าการ และผู้บริหารระดับสูง ของธนาคารแห่งประเทศไทย(ธปท.) ว่า  การหารือเรื่องทิศทางดอกเบี้ยนโยบาย ที่ภาคธุรกิจเอกชนขอให้คงไว้ที่ระดับ 1.25% นั้น ทางธปท.ชี้แจงว่ามีความจำเป็นต้องปรับขึ้น แต่การปรับขึ้นจะค่อยๆขึ้น  เนื่องจากธปท.ห่วงภาวะเงินเฟ้อ เพราะแม้ว่าขณะนี้เงินเฟ้อจะต่ำกว่าหลายประเทศแต่ก็เริ่มมีทิศทางเร่งตัวขึ้นแล้ว ธปท.จึงต้องการทำนโยบายเผื่อไว้ล่วงหน้า 
ทั้งนี้ ธปท.ได้ออกแถลงการณ์ชี้แจงผลการหารือกับภาคเอกชนสรุปว่า ภาวะเศรษฐกิจไทยยังขยายตัวดี และมีแนวโน้มต่อเนื่องตามเศรษฐกิจโลก แม้จะมีปัจจัยเสี่ยงจากากรเมืองและปัญหานี้สาธารณะในยุโรป ส่งผลให้ความจำเป็นในการผ่อนคลายนโยบายดอกเบี้ยต่ำพิเศษเริ่มมีน้อยลง อย่างไรก็ตามธปท.จะดูแลดอกเบี้ยและค่าเงินให้ใกล้ชิด ไม่ให้เป็นอุปสรรคต่อภาคธุรกิจ 
ด้านนายสันติ วิลาสศักดานนท์ ประธานที่ปรึกษาคณะกรรมการบริหาร สภาอุตสาหกรรมแห่งประเทศไทย(ส.อ.ท.) เปิดเผยว่า หลังรับฟังข้อมูลภาวะเศรษฐกิจจากธปท.ก็ทำให้มีความเชื่อมั่นมากขึ้นระดับหนึ่ง ซึ่งถ้าความเชื่อมั่นกลับมาหลังการเมืองสงบ การลงทุนใหม่ก็น่าจะมา เพียงแต่อาจจะต้องใช้เวลาระยะหนึ่ง เพราะพื้นฐานเศรษฐกิจไทยยังดี ได้ประโยชน์จากากรส่งออก ช่วยให้เศรษฐกิจยังขยายตัว เกิดการจ้างงาน ส่งออกสินค้าเกษตรได้ดีขึ้น ซึ่งปัจจัยเหล่านี้มีส่วนทำให้นักลงทุนต่างประเทศไม่ย้ายฐานการผลิตหนีจากไทย